En 17-årig dreng, der forrige weekend kravlede op på et tog ved Høje Taastrup Station og fik stød fra en køreledning, er afgået ved døden.

Det skete i denne weekend, oplyser vagtchef ved Vestegnens Politi Lars Guldborg.

Den 17-årige fra det vestlige Sjælland var sammen med tre kammerater på stationen 21. januar.

Her kravlede han op på et holdende godstog. Der sprang en gnist, og den unge mand fik de mange volt igennem sig.

Politiet: Tragisk ulykke

Stødet fik den 17-årige til at falde ned fra toget. Efter ulykken fik han hjertestop og blev genoplivet.

Han blev kørt til Rigshospitalets traumecenter, hvor han siden har været indlagt i kritisk tilstand.

Læs også : To drenge er kommet svært til skade efter stød på køreledninger

- Vi betragter det som en tragisk ulykke, siger Lars Guldborg.

Politiet opfordrer til, at man holder sig langt væk fra strømmen til togene.